לאחרונה, אנו עדים בארץ על מאמצים לעבור לשימוש באנרגיה נקייה לסביבה, במקום דלק ופחם. מנסים להגביר את השימוש באנרגיה סולארית, וכן שימוש בגז בתחנות כוח, במפעלי תעשייה, במכוניות ועוד. הדלקים שבהם משתמשים היום, מקורם מחומרים אורגניים של יצורים, שחיו לפני מיליוני שנים, התכסו בשכבות חול ואדמה, והתפרקו בתהליך אנ-אירובי (בלי נוכחות חמצן). האנרגיה האצורה בגז ובדלקים, מקורה בשמש, ועברה מצמחים ירוקים, שקלטו אותה בתהליך הפוטוסינתזה, אל היצורים מעולם החי. פירוק החומר האורגני ביצורים אלה, נעשה על ידי מיקרואורגניזמים, והתוצרים הסופיים, הם שמן אדמה וגז מיתן (CH4).
מומחים בתחום זה בעולם טוענים, שמקורות האנרגיה הטבעיים כמו פחם נפט וגז, הולכים ואוזלים, כי 90% מהאנרגיה שצורך האדם היום, באים מהם. באיסלנד למשל, רוב האנרגיה שהם צורכים, באה ממעמקי האדמה, כאנרגיה גיאותרמית, שאינה מתכלה, בדומה לאנרגיה סולארית, רוח, מים ועוד. מעריכים שנפט גולמי ייגמר עד שנת 2030 , גז טבעי עד שנת 2100, ופחם (שנוצר מצמחים קדומים) יגמר עד שנת 2300 .